钦定古今图书集成/明伦汇编/氏族典/第087卷 > 《廖用贤尚友录》 > 卢绾
## 钦定古今图书集成/明伦汇编/氏族典/第087卷 > 《廖用贤尚友录》 > 卢绾

按《汉书卢绾传》：“绾，丰人也，与高祖同里。绾亲与高祖
太上皇相爱。高祖为布衣时，有吏事避宅，绾常随上
下。及高祖初起沛，绾以客从入汉，为将军，常侍中。从
东击项籍，以太尉常从出入卧内，封为长安侯。项籍
死，使绾别将与刘贾击临江王共尉，还从击燕王臧
荼，皆破平。时诸侯非刘氏而王者七人，上欲王绾，为”
群臣觖望，及掳臧荼，乃下诏立绾为燕王。立六年，以
陈豨事见疑而败。豨者，宛句人也。汉十年秋，豨反，上
自击豨，破之。其裨将降，言“燕王绾使范齐通计，谋豨
所。”上使使召绾，绾称病，又使辟阳侯审食其往迎绾，
绾恐，閟匿辟阳侯归具报。上怒，使樊哙击绾。绾悉将
其宫人家属、骑数千，居长城下候伺。幸上病愈，自入
谢。高祖崩，绾遂将其众亡入匈奴，匈奴以为“东胡卢
王。”居岁馀，死胡中。高后时，绾妻与其子亡降，会高后
病，不能见，舍燕邸。高后竟崩，绾妻亦病死。